مولوي ھیبت الله اخوندزاده

مولوي ھیبت الله اخوندزاده رسماً عالیقدر امیرالمؤمنین چي د طالبانو تر منځ ورته په شیخ صاحب ویل کېږي، د طالبانو د حکومت د نن ورځې تر ټولو ستر مشر دی، چي دافغانستان اسلامي امارت د امیرالمؤمنین په توګه دنده ترسره کوي. ښاغلۍ اخوندزاده د ملا محمد عمر اخوند تر مړیني وروسته د نوي اعلان سوي مشر ملا اختر محمد منصور لومړی مرستیال ټاکل سوی ؤ. د نوموړي د امنيت چاري د اسلامي امارت خاص ځواک مخته وړي.

د پخواني امیر د کورنۍ وفاداري
د ملا ھیبت الله اخوندزاده سره د پخواني اميرالمؤمنين ملا محمد عمر مجاهد د کورنۍ هم خپله وفاداري ښوولې وه.

د طالبان د مشر په توگه ټاکل کیدنه
د طالبانو د مشرتابه غړو ددغه ډلي د پخواني واکمن ملا اختر محمد منصور د مړیني تر تایید وروسته مولوي ھیبت الله اخوندزاده د خپل نوي مشر په توګه وټاکه.د طالبانو د نوی مشر ټاکیل کیدل او همدارنگه یې ملا سراج الدین حقاني او د ملا محمد عمر زوی ملا یعقوب د مرستیالانو په حیث وټاکل سول. حقاني اوس وخت د اسلامي امارت د کورنیو چارو او ملایعقوب یې د دفاع وزیر دی، او هیبت الله اخوندزاده دا وخت د طالبانو لومړۍ درجه مشر ګڼل کیږي.

د ملا رسول ډلې له خوا نه منل
په پاکستان کې د طالبانو د کوټې د شورا له لوري د ملا هبت الله اخوندزاده د مشرۍ له اعلانه څو ساعته وروسته د طالبانو یوې ډلې اعلان وکړ چې د هیبت الله مشري نه مني. د اسوشیتید پریس خبري اژانس د راپور له مخې د طالبانو په منځ کې د منصور اصلي مخالفې ډلې، چې مشري یې ملا محمد رسول اخوند کوي، د هبت الله مخالفت لا نه دی کړی خو رسول ته وفادارو ویلي چې د هبت الله مشري به ونه مني. دوی ویلي چې په پاکستان کې هبت الله د طالبانو د شورا له لوري په ازاد ډول نه دی غوره شوی. د هبت الله دا مخالفان د افغانستان په هرات ولایت کې نسبتاً زیات فعال دي او د منصور له پلویانو سره یې خونړۍ نښتې کړي دي. د رسول مرستیال ملا عبدالمنان نیازي وویل چې دوی به د هبت الله مشري په هماغو علتونو ونه مني چې د منصور مشري یې نه وه منلې. ده وویل:«هبت الله د پاکستان مېشتو او د پاکستان تر اغېز لاندې طالبانو د وړې ډلې له لوري ټاکل شوی دی. دوی په افغانستان کې نفوذ نه لري.» ملا عبدالمنان نیازي همداراز وویل:«له ملا اختر محمد منصور او ملا هبت الله سره زموږ ستونزه یو شی ده. موږ د اختر منصور دښمنان نه وو، له هغې طریقې سره مخالف وو چې نوموړی پرې وټاکل شو، او دا ده بیا دوی سره کښېناستل او یو بل یې وټاکه…. موږ به یې د نوي مشر په توگه ونه منو مگر دا چې ټول دیني عالمان او قومي مشران سره کښېني او نوی مشر وټاکي.» ویل کېږي چې هبت الله یو دیني عالم دی، زیات پېژندل شوی نه دی او کم کفایته دی. هغوی چې دی یې مخکې کړی دی غواړي چې اصلي واک د سراج الدین حقاني په لاس کې وي خو د دې لپاره چې حقاني په دې بدنام دی چې د پاکستان د پوځ او استخباراتو لپاره کار کوي، نوموړی یې مرستیال ټاکلی دی خو باور کېږي چې اصلي واک به په لاس کې لري.

له روسیې د افغان جگړې کنټرولول
ملا عبدالمنان نیازی چې د افغانستان اسلامي امارت عالي شورا غړی او ویاند ځان معرفي کوي وایي چې، په افغانستان کۍ روانه جګړه چې هدف یې یوازې د مجاهدینو او افغان پوځ وژل دي د روسيې، ایران او پاکستان په ملاتړ ترسره کېږي او دغه هېوادونه د هبت الله د ډلې مالي ملاتړ کوي.
تېره اونۍ نړیوالو رسنیو د طالبانو د مشر ملا هبت الله د لا درکه کېدو او روسیې ته د هغه د رسېدو په تړاو راپورونه ورکړل، خو په هرات کې د طالبانو جلا شوې ډله ادعا کوي، چې ملا هبت الله افغان جګړه له مسکوه رهبري کوي. د جلا شوې ډلې مرستیال ملا عبدالمنان نیازی وایي، په افغانستان کې روانه جګړه د روسیې، پاکستان او ایران په مالي ملاتړ پرمخ وړل کېږي او هدف یې د مجاهدینو او افغان پوځ ختمول دي. د طالبانو دغه جلا شوې ډله چې د هرات ولایت په څنډو کې نفوذ لري، دغلته یې د ملا هبت الله په مشرۍ وسله والو طالبانو سره څو ځل جګړې هم شوې دي. دغه طالب مشر له افغان حکومت سره د سولې خبرې هم ردوي او په وینا یې، تر هغو چې بهرنیان په افغانستان کې وي، سوله نه کوي.
د طالبانو د جلا شوې ډلې دغه ادعا داسې مهال ده، چې تر اوسه په دې تړاو د ملا هیبت الله په مشرۍ طالبانو څه نه دي ویلي.  

سرچینې

وېشنيزه:کندهاریان
وېشنيزه:طالبان
وېشنيزه:افغان طالبان
وېشنيزه:افغان جنگسالاران
ملا هبت الله اخوند
ملا هبت الله اخوند
ملا هبت الله اخوند
وېشنيزه:ملايان